text: 40-årig tiltales for overgreb mod ti børn
  25 oktober 2011 kl. 08.02
  Syd- og Sønderjyllands Politi oplyser, at pædofilisagen fra Esbjerg nu omfatter overgreb mod et tiende barn.
  Endnu et overgreb er nu taget med i sagen mod den 40-årige mand fra Esbjerg, der er tiltalt for omfattende seksuelt misbrug af børn. Det oplyser Syd- og Sønderjyllands Politi til P4 Esbjerg.
  Manden har indtil nu været tiltalt for trusler, vold og seksuelle overgreb mod ni børn.
  Men med det nye forhold, der er kommet med i anklageskriftet, er der nu tale om overgreb mod 10 børn.
  - Jeg kan ikke komme ind på, hvad krænkelsen går ud, men jeg kan bekræfte, at der er tale om overgreb mod et tiende barn, siger vicepolitiinspektør Bent Thuesen fra Syd- og Sønderjyllands Politi til radiostationen.
  Retssagen mod den 40-årige begyndte klokken 9.
  Sagen kører i retten i Esbjerg.
  Den 40-årige kommer fra Sjælland og har børn med en filippinsk kvinde.
  De flyttede fra Hvidovre til Esbjerg for nogle år siden, og den vestjyske kommune fik at vide, at familien var dårligt fungerende.
  Indberetningen omfattede dog ikke mistanke om sexmisbrug, og det kom som et chok for kommunalpolitikerne, da sagen blev kendt for et par uger siden.
  